
Személyes adatok vizsgálata az online világban

Az évek során egyre kényelmesebbé vált az internetes böngészés. A vállalatok szeretnének személyre szabott élményeket nyújtani nekünk. Ahhoz, hogy ezt meg tudják tenni, begyűjtik a személyes adatainkat. A vállalatok adatainkat üzleti célra is felhasználják. Az alkalmazások „ingyenes” használatáért a személyes adatainkkal fizetünk. A tevékenységeink alapján profilt készítenek rólunk, amellyel célzott hirdetéseket jeleníthetnek meg számunkra, amelyből hatalmas bevételekre tesznek szert. Mivel a felhasznált adatok mennyisége folyamatosan nő, az Európai Unió 2018-ban hatálybaléptette a GDPR-t, az Európai Unió általános adatvédelmi irányelvét, melynek célja az adataink felhasználásának szabályozása. Dolgozatomban áttekintést adok a GDPR által meghatározott személyiségi jogokról és azon szabályokról, amelyeket a vállalatoknak be kell tartani a szabályszerű adatkezeléshez. Ha nem tartják be a szabályokat, súlyos büntetéseket kaphatnak.
A vizsgálat fókuszában a személyes adat áll. Dolgozatom célja bemutatni, hogy a vállalatok milyen adatokat gyűjtenek be rólunk és hogyan használják fel azokat. Ehhez három óriásvállalatot vizsgáltam: a Google-t, a Facebook-ot és a TikTok-ot. A vizsgálathoz kvalitatív kutatási módszert használtam, dokumentumelemzést végeztem. Kutatási forrásom a három vállalat adatvédelmi dokumentuma. Vizsgálataim alapján elmondható, hogy ha engedélyezzük, egyes alkalmazások rengeteg adatot gyűjthetnek rólunk. Csupán a helyadatok engedélyezésével tudhatják, hogy mikor, merre járunk, mennyi ideig tartózkodunk és akár azt is, hogy kiknek vagyunk a közelében. Azonban a legtöbb adat begyűjtését korlátozhatjuk vagy ki is kapcsolhatjuk.
Dolgozatom másik célja, hogy áttekintést adjak arról, hogy az Európai Uniós fogyasztók aggódnak-e az adataik biztonsága miatt és ezt az aggodalmat mi befolyásolhatja. Ehhez kvantitatív kutatást végeztem, az Eurostat és az Eurobarometer kutatási eredményeinek felhasználásával. Pearson-féle korrelációs elemzést és regresszió számítást végeztem, amivel megállapítottam, hogy erős, pozitív irányú kapcsolat van a kibertámadásokkal kapcsolatos tapasztalat és az aggodalom valamint a kibertámadásokkal járó kockázatokkal kapcsolatos tájékozottság és az aggodalom között.
Továbbá megvizsgáltam, hogy az Európai Uniós országokban a felhasználók tesznek-e a személyes adataik védelméért. Kutatásom során az Eurostat felméréseit vettem alapul. Rangsoroltam az országokat, majd országcsoportokat alkottam az EU27 összesített helyezésétől függően. Hollandiában, Portugáliában és Finnországban tesznek a legtöbben az adataik védelméért, ők a Vezetők. Magyarország az Uniós átlag alatt helyezkedik el.



